text: Sikker sejr til Sønderjyske i femte finalekamp
  14 april 2014 kl. 04.03
  Ishockeyspillerne fra Sønderjyske er nu kun en enkelt sejr fra guldet efter 6-1 sejr.
  Efter fire meget lige kampe i DM finalerne mod Herning Blue Fox, så gik det hele op i en højere enhed for Sønderjyske i den femte kamp søndag aften i SE Arenaen i Vojens.
  Hjemmeholdet var i hele kampen lige en tand skarpere end Herning og efter at Sønderjyske har tabt de første to finalekampe, så har holdet nu to matchbolde i kampen om DM-guldet.
  Foran 5000 tilskuere var Sønderjyske det klart bedste hold og kom da også foran 5-0 allerede i anden periode, inden det lykkedes for Herning at reducere.
  Dermed er Sønderjyske foran 3-2 samlet og kan nu lade sig hylde som guldvindere hvis det lykkedes at vinde den næste kamp, der spilles tirsdag i Herning.
  Har du ikke mulighed for at komme med til Herning, så inviterer Sønderjyske til storskærmsarangement i SE Arena tirsdag. Kampstart er 19.30.
  